**Lectio Divina**

**It-XXVIII Ħadd Matul is-Sena**

**Sena Ċ**

**Lq 17, 11-19**

B’dan ir-rakkont *Lq* jiftaħ it-tielet parti tar-rakkont tal-vjaġġ ta’ Ġesù lejn Ġerusalemm. F’din it-taqsima jdaħħal ħafna materjal li nsibuh fl-vanġelu tiegħu biss, b’lingwaġġ karatteristiku tiegħu u b’temi li huma għal qalbu, partikularment dak tas-salvazzjoni tal-imbiegħdin.

Din is-silta tinqasam f’żewġ partijiet: minn vv. 11-14 naqraw ir-rakkont propju tal-fejqan, filwaqt li minn vv. 15-19 naraw ir-reazzjoni tas-Samaritan u d-dikjarazzjoni ta’ salvazzjoni li Ġesù jagħmel fil-konfront tiegħu. It-tema ewlenija hija l-fidi tassew, tkomplija tal-mistoqsija tal-appostli: “*Mulej kattar fina l-fidi*” (v.5)

**v. 11: Ġara li, huwa u sejjer lejn Ġerusalemm, Ġesù għadda minn bejn is-Samarija u l-Galilija.**

Naraw xebh kbir ma’ 9, 51-52, l-ewwel darba li għandna l-aħbar li Ġesù kien riesaq Ġerusalemm. Hemmhekk *Lq* jinsisti li Ġesù għamel dan “b’rieda sħiħa” biex iwettaq dak li hu “meħtieġ” (ara, 9, 22; 19, 5; 21, 9; 22, 37; 24, 7.44). Mhux possibli li jiġi stabilit bl-eżatt għal liema żona qed jirreferi *Lq* u għalfejn Ġesù jaqbad rotta li biha jtawwal il-vjaġġ tiegħu. Imma l-interess ta’ *Lq* huwa teoloġiku u mhux ġeografiku: Ġesù qed joqrob iktar lejn il-belt li fiha se sseħħ il-fidwa definittiva tal-bnedmin kollha, u fi triqtu jmur f’żoni li huma ’l barra mit-triq prinċipali – f’territorju li l-Lhud osservanti kienu jevitawh – biex jiltaqa’ ma’ nies inwarrba minn kulħadd.

**v. 12: Kif kien dieħel f’raħal, ltaqgħu miegħu għaxart irġiel morda bil-lebbra. Waqfu ’l bogħod minnu,**

Jista’ jkun li n-numru għaxra huwa indikazzjoni simbolika ta’ totalità (eż. ara, *Lq* 19, 13). Kienu grupp li fl-istess diżgrazzja li laqtithom għarfu jingħaqdu flimkien u jkunu qrib ta’ xulxin. Kull wieħed minnhom jagħraf li hu marid bl-istess marda u dan iwassalhom biex ma jitbiegħdux minn xulxin imma jkunu solidali fil-qagħda tagħhom. Il-Liġi (ara, *Num* 5, 2-3; *Lev* 13, 46) kienet timponilhom li jżommu ’l bogħod mill-bliet u mill-persuni li jiltaqgħu magħhom. Imma dan il-bogħod ma jwaqqafhomx milli jagħmlu t-talba tagħhom, u ma jżommx lil Ġesù milli jinduna bihom: “*imma issa, fi Kristu Ġesù, intom, li darba kontu ’l bogħod, issa tqarribtu bis-saħħa tad-demm ta’ Kristu. Kristu hu s-sliem tagħna, hu, li minna t-tnejn għamel poplu wieħed, billi ġarraf il-ħajt li kien jifridna*” (*Ef* 2, 13-14).

**v. 13: għollew leħinhom u qalulu: “Ġesù, Mgħallem, ikollok ħniena minna!”**

L-espressjoni “għollew leħinhom” fit-TĠ hija wżata biss minn *Lq* (ara, 11, 27; *Atti*2, 14; 14, 11) u turi stagħġib għall-preżenza ta’ Ġesù. Dak li kienu diġa semgħu bl-għeġubijiet tiegħu issa jistgħu jarawh u għalhekk jinfexxu f’talba ħerqana. Anki t-titlu “Mgħallem” jinsab biss f’*Lq*. Spiss huwa wżat f’sitwazzjonijiet ta’ bżonn kbir li fihom Ġesù huwa mitlub jintervjeni fin-nuqqas ta’ soluzzjonijiet oħra (ara, 3, 12; 5, 5; 8, 24; 9, 37.49; 12, 13). It-talba “ikollok ħniena minna” kienet talba li l-Lhud jirrepetu fis-Salmi (ara, 40, 5; 50, 3-4) u li tfisser dipendenza sħiħa fuq Alla. Fil-qagħda tagħhom, l-għaxar lebbrużi ma jistgħu jagħmlu xejn ħlief li jittamaw f’Ġesù.

**v. 14: Kif rahom, qalilhom: “Morru uru rwieħkom lill-qassisin.” U ġara li, huma u sejrin, fiequ mill-marda tagħhom.**

Il-fatt li Ġesù jibgħathom għand il-qassisin – barra li dan kien mitlub mil-Liġi (ara, *Lev* 14, 2-4) – kien ukoll prova biex jistħarreġ il-fiduċja tagħhom fil-qawwa tiegħu. Huwa jordnalhom juru rwieħhom lill-qassisin bħallikieku kienu fiequ, meta fir-realtà kienu għadhom fl-istess sitwazzjoni ta’ qabel. Mal-ewwel daqqa t’għajn il-Mulej ma jagħtihom l-ebda għajnuna imma huma xorta waħda jafdaw fil-kelma tiegħu. Il-frott tal-ubbidjenza tagħhom huwa li t-talba tagħhom tiġi mismugħa wara u tiġi mwettqa mill-bogħod (ara *Lq* 7, 7-10). Filwaqt li jimxu t-triq li l-Mulej urihom huma jindunaw b’dak kollu li l-Mulej għamel magħhom.

**v. 15-16: Wieħed minnhom, kif ra ruħu mfejjaq, raġa’ lura jgħajjat u jfaħħar lil Alla, nxteħet wiċċu fl-art f’riġlejn Ġesù u raddlu ħajr. Issa dan Samaritan.**

L-ewwel pass ta’ dan ir-raġel hu li jara. Għal *Lq* dan il-verb ifisser qawmien mill-ġdid. Issa nfetħu l-għajnejn tal-fidi tiegħu, mhux biss xħin jara li l-lebbra għabet minn fuq ġismu imma xħin jagħraf lill-Feddej tiegħu. Din hija l-esperjenza tad-dixxipli wara l-qawmien: “*Imma għajnejhom kellhom xi jżommhom u ma setgħux jagħrfuh* [...]*Imbagħad infetħulhom għajnejhom u għarfuh*” (24, 16.31). Filwaqt li d-disa’ l-oħra jiġu sempliċiment imnaddfa (*ekatharisthēsan*), dan jiġi mfejjaq (*iathē*). It-tindif ta’ ġismu mil-lebbra fisser għalih il-fejqan tiegħu minn Ġesù. Għalhekk “raġa’ lura” (*hypostrephein*): verb ieħor għal qalb *Lq* li jfisser il-konverżjoni vera u propja ta’ dan ir-raġel. Hu ma jkomplix fi triqtu għal għand il-qassisin, iżda jerġa lura għand Ġesù, għax mingħandu biss tiġi l-Fidwa. L-obbligi ritwali u legali għandhom post wara l-laqgħa ma’ Ġesù u mhux qabel. Fit-triqtu lura “jgħajjat u jfaħħar lil Alla”, sinjal ċar tal-konverżjoni u tal-laqgħa mal-Mulej (ara 2, 20; 5, 25). Filwaqt li sa dak il-ħin it-tifħir lil Alla kien privileġġ esklussiv tal-poplu Lhudi, issa anki l-imbiegħdin jingħatalhom li jagħmlu dan (ara, *Atti* 11, 18). Xħin *Lq* jfakkar li dan kien Samaritan, ma jrid bl-ebda mod jgħid li s-Samaritani kienu aħjar mil-Lhud. Anki s-Samaritani kienu jbatu mill-istess preġudizzji tal-Lhud (ara, *Lq* 9, 53). Minflok naraw lil Ġesù joħroġ ’l barra mil-loġika tal-kategoriji u jħares lejn il-persuna. Anki dan is-Samaritan, xħin jinxteħet fl-art f’riġlejn Ġesù (ara *Lq* 5, 12) huwa qed jagħraf Ġesù min hu u dak li għamel miegħu. Huwa jroddlu ħajr (*eucharistōn*) bl-istess mod kif il-Lhud kienu jroddu ħajr lil Alla (ara 18, 11; 22, 17), u għalhekk jagħraf fih figura divina. Dan il-barrani jagħraf dak li ħafna membri tal-poplu mwiegħed ma waslux għalih. Il-fidi vera titlaq mill-għajta għall-għajnuna (xħin il-bniedem jagħraf in-nuqqas ta’ ħila tiegħu), u tkompli bl-adorazzjoni u r-radd ta’ ħajr lil Alla.

**v. 17-18: U Ġesù qabad u qal: “Mhux l-għaxra fiequ mil-lebbra? Fejn huma d-disgħa l-oħra? Ma kien hemm ħadd minnhom li raġa’ lura biex jagħti glorja lil Alla ħlief dan il-barrani!”**

Ġesù jirreaġixxi għall-imġiba tas-Samaritan billi jagħmel tliet mistoqsijiet retoriċi. Dawn il-mistoqsijiet ħadd ma jista’ jwieġeb għalihom ħlief dawn id-disgħa, li issa jgħibu mix-xena. Imma barra minn dan dawn il-mistoqsijiet huma indirizzati wkoll lejn il-qarrejja kollha tal-Vanġelu. Bħal-lebbrużi tad-dar ta’ Iżrael, anki l-Kristjan jista’ sempliċiment jobdi dak li jikkmanda Ġesù bla ma jagħmel esperjenza tas-salvazzjoni personali tiegħu u jagħti glorja lil Alla u jrodd ħajr lil Ġesù. L-Iben ta’ Alla mhuwiex Dak li għandu sempliċiment jiġi obdut, imma Dak li għandu jiġi magħruf: “*Imma lil dawk li laqgħuh tahom is-setgħha li jsiru wlied Alla*.” (*Ġw* 1, 12).

**v. 19: Mbagħad qallu: “Qum, mur; il-fidi tiegħek salvatek.”**

*Lq* jgħaqqad flimkien il-verbi “tqum” u “tmur” darba oħra biss, fil-parabbola tal-iben il-ħali: “*Ħa nqum u mmur għand missieri*” (15, 18). Is-Samaritan li dar lura u ntefa’ f’riġlejn Ġesù, issa jiġi mqajjem għal ħajja ġdida u mibgħut bħala raġel ġdid. Mhux lil kull min fejjaq Ġesù jgħidlu din il-kelma, imma biss f’xi każijiet partikulari: il-midinba fid-dar ta’ Xmun il-Fariżew (7,20), il-mara li kienet tbati min-nixxiegħa tad-demm (8, 48), u lill-agħma ta’ Ġeriko (18, 42). Ma’ dawn il-persuni il-fejqan mill-mard ma jibqax l-*issue* prinċipali, imma fiċ-ċentru tidħol ir-relazzjoni ġdida u vera ma’ Ġesù. Il-fidi li hija grazzja ta’ Alla u li tasal għandna permezz tal-għemil tiegħu f’Ġesù, issir fidi personali, “il-fidi tiegħek”. Għalkemm il-bniedem jiddependi għal kollox minn Alla, dan huwa mgħolli għal dinjità ġdida għax issa jista’ jilqa’ d-doni tiegħi, ifaħħru, u jxandar ismu lill-oħrajn.